**Juris Vizbulis Rīgas Domā**

**Piektdien, 25. septembrī pl. 19:00 Rīgas Domā ar baroka un romantisma laika mūzikas šedevriem klausītājus priecēs viens no Latvijas spilgtākajiem tenoriem Juris Vizbulis un ilggadējā Jāzepa Vītola Latvijas Mūzikas akadēmijas ērģeļu klases profesore un aktīvā koncertērģelniece Larisa Bulava.**

Koncertā izskanēs izcila baroka laika mūzika - daudzveidīgās Johana Sebastiana Baha korāļprelūdijas un spilgtākās epizodes no Georga Frīdriha Hendeļa oratorijas “Mesija”. Turpat līdzās trauslākās un skaistākās romantiskās mūzikas lappuses no Hugo Volfa un Sezāra Franka daiļrades. “Dievs nāk pa laukiem, pa klajumiem, pa pļavām…” - tādus vārdus S. Franks muzikāli ietērpis opusā “Procesija”.

Larisas Bulavas meistarību varēs izbaudīt gan šā gada jubilāra Ludviga Van Bēthovena rakstītajā opusā flautu pulkstenim, gan izvērstajā, orķestra krāsām bagātajā Jūliusa Roibkes Sonātē par 94. Psalmu. J. Roibke savā neilgajā 24 gadu dzīvē radījis vieno no skaistākajiem un nozīmīgākajiem skaņdarbiem pasaules ērģeļu literatūrā. Dramatiskais un apjomīgais 94.psalma vēstījums mūzikā izaudzis līdz lielam romantiskam vērienam, no smalkām pārdomu epizodēm līdz izcilo Rīgas Doma ērģeļu varenajam skanējumam.

Koncerts ar video translāciju baznīcas zālē.

Biļetes: [www.bilesuparadize.lv](http://www.bilesuparadize.lv) un Rīgas Doma kasē

Biļešu cenas: 12 Eur (Skolēniem, Studentiem, Pensionāriem – 8 Eur)

www.doms.lv